RESOLUCIÓN do 12 de xuño de 2009, da Secretaría Xeral de Universidades,  pola que se fan públicas as segundas e terceiras anualidades concedidas pola Orde do 26 de novembro de 2008 correspondente ás axudas para a consolidación e a estruturación de unidades de investigación competitivas do sistema universitario de Galicia do ano 2008.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 08/07/2009

A Orde do 19 de agosto de 2008 (DOG do 25 de agosto) convocou as axudas para a consolidación e a estruturación de unidades de investigación competitivas do sistema universitario de Galicia do ano 2008, en réxime de concorrencia competitiva, convocatoria que foi modificada pola Orde de 26 de maio de 2009 e resolta pola Orde do 26 de novembro de 2008.
As segundas e terceiras anualidades destas axudas, que corresponden aos exercicios 2009 e 2010, terán o cofinanciamento do Fondo Europeo de Desenvolvemento Rexional (Feder) 2007-2013, polo que procede dar publicidade a este feito, así como dar a coñecer o importe de cada unha das axudas que procede do devandito fondo. Por iso, e de conformidade con establecido no artigo 5 da Orde de convocatoria, que atribúe á Dirección Xeral de Promoción Científica e Tecnolóxica do SUG (agora Secretaría Xeral de Universidades) a competencia para a instrución do procedemento de concesión das axudas, esta Secretaría Xeral de Universidades
RESOLVE:
Primeiro.-Facer pública a lista de profesores-investigadores do Sistema Universitario de Galicia beneficiarios das axudas para a consolidación e a estruturación de unidades de investigación competitivas do sistema universitario de Galicia do ano 2008, en réxime de concorrencia competitiva, coa indicación da parte do importe das segundas e terceiras anualidades que se financian co Fondo Europeo de Desenvolvemento Rexional (Feder) 2007-2013.
Ver referencia pdf "13200D003P008.PDF"
Os importes da columna Feder están financiados polo 80% por fondos Feder e o 20% por fondos da comunidade autónoma que cofinancian os fondos europeos.
Segundo.-Os pagamentos faranse mediante libramento único e directo ás universidades. De acordo co establecido no artigo terceiro da Orde do 26 de maio de 2009 pola que se modifican as que regulan as axudas para a consolidación e estruturación de unidades de investigación competitivas do SUG convocadas nos exercicios 2006, 2007 e 2008, para poder proceder ao libramento dos fondos será preciso que a universidade correspondente, como entidade colaboradora nas modalidades b), c) e d) ou como beneficiaria na modalidade a), expida, na data límite do 15 de novembro do exercicio da anualidade de que se trate, a certificación expresiva da realización do gasto acompañada dunha memoria explicativa do logro dos obxectivos de consolidación e estruturación do grupo ou rede. Ademais, cando a axuda teña cofinanciamento do Fondo Europeo de Desenvolvemento Rexional (Feder) 2007-2013, a universidade correspondente deberá achegar nesa mesma data límite unha certificación de todos os gastos e custos
comprometidos ata o 31 de decembro dese ano, así como os documentos xustificativos dos gastos e dos pagamentos efectuados ata esa data. As facturas e pagamentos realizados con posterioridade ao 15 de novembro pero incluídos na certificación de gastos e custos comprometidos, deberán entregarse antes do 30 de decembro dese mesmo ano.
Terceiro.-Os pagamentos realizaranse co cofinanciamento do Fondo Europeo de Desenvolvemento Rexional (Feder) 2007-2013, polo que os beneficiarios das axudas deberán cumprir os requisitos de publicidade que establece o artigo 8 do Regulamento 1828/2006 do 8 de decembro de 2006, polo que se fixan normas de desenvolvemento para o Regulamento 1083/2006, polo que se que establecen as disposicións xerais relativas ao Fondo Europeo de Desenvolvemento Rexional, ao Fondo Social Europeo e ao Fondo de Cohesión, e para o Regulamento 1080/2006 relativo ao Fondo Europeo de Desenvolvemento Rexional, así como cumprir os requisitos de xustificación que estableza esa mesma normativa.
Cuarto.-Contra esta disposición, que non esgota a vía administrativa, os interesados poderán interpoñer recurso potestativo de reposición ante o conselleiro de Educación e Ordenación Universitaria no prazo dun mes a partir do día seguinte ao da publicación da resolución no Diario Oficial de Galicia, segundo o disposto nos artigos 114 e 115 da Lei 30/1992, do 26 de novembro, de réxime xurídico das administracións públicas e do procedemento administrativo común.
Disposición derradeira
Esta resolución entrará en vigor o mesmo día ao da súa publicación no Diario Oficial de Galicia.
Santiago de Compostela, 12 de xuño de 2009.
José Alberto Díez de Castro
Secretario xeral de Universidades